ΑΠΌΦΑΣΗ ΤΟΥ ΣΥΜΒΟΥΛΊΟΥ της 14ης Απριλίου 2014 σχετικά με την επέκταση της συμφωνίας επιστημονικής και τεχνολογικής συνεργασίας μεταξύ της Ευρωπαϊκής Κοινότητας και της κυβέρνησης των Ηνωμένων Πολιτειών της Αμερικής (2014/240/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 186, σε συνδυασμό με το άρθρο 218 παράγραφος 6 στοιχείο α) σημείο v), Έχοντας υπόψη την πρόταση της Ευρωπαϊκής Επιτροπής, Έχοντας υπόψη τη σύμφωνη γνώμη του Ευρωπαϊκού Κοινοβουλίου, Εκτιμώντας τα ακόλουθα: (1) Με την απόφασή του 98/591/ΕΚ (1) το Συμβούλιο ενέκρινε τη σύναψη συμφωνίας επιστημονικής και τεχνολογικής συνεργασίας μεταξύ της Ευρωπαϊκής Κοινότητας και της κυβέρνησης των Ηνωμένων Πολιτειών της Αμερικής («συμφωνία»). (2) Το άρθρο 12 στοιχείο β) της συμφωνίας προβλέπει ότι η συμφωνία συνάπτεται για αρχική περίοδο πέντε ετών και μπορεί να παραταθεί, με την επιφύλαξη της αναθεώρησής της, επί πενταετία, με γραπτή αμοιβαία συμφωνία των μερών. (3) Με την απόφασή 2009/306/ΕΚ του Συμβουλίου (2) εγκρίθηκε η επέκταση της συμφωνίας για μία ακόμη πενταετία. (4) Τα μέρη της συμφωνίας θεωρούν ότι η ταχεία επέκταση της παρούσας συμφωνίας είναι προς αμοιβαίο όφελος. (5) Το περιεχόμενο της επεκταθείσας συμφωνίας είναι πανομοιότυπο με το περιεχόμενο της συμφωνίας που εκπνέει στις 14 Οκτωβρίου 2013. (6) Η επέκταση της συμφωνίας πρέπει να εγκριθεί, για λογαριασμό της Ευρωπαϊκής Ένωσης, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Εγκρίνεται, για λογαριασμό της Ευρωπαϊκής Ένωσης, η επέκταση της συμφωνίας επιστημονικής και τεχνολογικής συνεργασίας μεταξύ της Ευρωπαϊκής Ένωσης και της κυβέρνησης των Ηνωμένων Πολιτειών της Αμερικής για μία ακόμη πενταετία. Άρθρο 2 Σύμφωνα με το άρθρο 12 στοιχείο β) της προαναφερόμενης συμφωνίας, ο πρόεδρος του Συμβουλίου κοινοποιεί, εξ ονόματος της Ένωσης, στην κυβέρνηση των Ηνωμένων Πολιτειών της Αμερικής την ολοκλήρωση, από πλευράς Ένωσης, των εσωτερικών διαδικασιών που είναι αναγκαίες για την επέκταση της εν λόγω συμφωνίας. Άρθρο 3 Ο πρόεδρος του Συμβουλίου κάνει την εξής δήλωση εξ ονόματος του Συμβουλίου: «Μετά την έναρξη ισχύος της Συνθήκης της Λισαβόνας την 1η Δεκεμβρίου 2009, η Ευρωπαϊκή Ένωση αντικατέστησε και διεδέχθη την Ευρωπαϊκή Κοινότητα και από την ημερομηνία αυτή ασκεί όλα τα δικαιώματα και αναλαμβάνει όλες τις υποχρεώσεις της τελευταίας. Συνεπώς, “Ευρωπαϊκή Κοινότητα” στο κείμενο της συμφωνίας είναι, αναλόγως, η “Ευρωπαϊκή Ένωση”.». Άρθρο 4 Η παρούσα απόφαση αρχίζει να ισχύει την ημέρα της έκδοσής της Λουξεμβούργο, 14 Απριλίου 2014.

[Source: multi_eurlex | Tokens: 2354]